《钱塘纪行》
元代·王冕

废苑荒凉官树老，春雨濛濛长芳草。
翠石玲珑绾毒蛇，土花乱贴榆钱小。
犹忆建炎南渡时，五云护拥蛟龙旌。
金舆玉辇事游幸，名花不待东风吹。
紫霞蒲萄动春浪，腰鼓腾雷盘锦杖。
千官景从轩冕入，歌声婉转青天上。
阊闾新启铜龙楼，长江万里为鸿沟。
中原北望草木秋，王孙不识山河愁。
垂衣东南成至治，百五十年真梦寐。
只今往事漫蒿莱，文物衣冠俱扫地。
西湖水昏迷钓船，南屏月冷啼杜鹃。
咸平元祐事茫然，梅花杨柳俱忘言。
鄂州老将呼不起，石塔如壶枕江尾。
行殿白日古磷飞，游子无言泪如水。

作者简介：王冕（1310年～1359年），字元章，号煮石山农，亦号食中翁、梅花屋主等，浙江省绍兴市诸暨枫桥人，元朝著名画家、诗人、篆刻家。他出身贫寒，幼年替人放牛，靠自学成才。有《竹斋集》3卷，续集2卷。一生爱好梅花，种梅、咏梅，又攻画梅。所画梅花花密枝繁，生意盎然，劲健有力，对后世影响较大。存世画迹有《南枝春早图》《墨梅图》《三君子图》等。能治印，创用花乳石刻印章，篆法绝妙。《明史》有传。